《路傍柏》
宋代·冯山

路傍有柏千尺高，数夫连臂环周遭。十里烟云护苍翠，一天风雨寒萧骚。

纵横万蛇入土斗，扶摇千骑盘空走。岂能霜雪岁寒知，自有江山神物守。

五月炎光烧草木，柏影重重似华屋。往还不择贵与贱，借与清凉解炎酷。

本来无情柏与人，偶然相值如相亲。贵侯馀资万钟禄，不到流离亲骨肉。

前时仗节徒东归，观望风彩争奔驰。族中俛首弹指意，安用富贵摩天为。

谁人试从贵侯道，莫从此路争荣耀，恐为路傍柏轻笑。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。